b'\n_START_ARTICLE_\nZen budizem\n_START_SECTION_\nEtimologija\n_START_PARAGRAPH_\nJaponska beseda \xc2\xbbzen\xc2\xab\xc2\xa0je sinojaponska izgovorjava kitajskega znaka \xe7\xa6\x85, ki ga v sodobni standardni mandarin\xc5\xa1\xc4\x8dini izgovarjamo kot [t\xca\x82\xca\xb0\xc3\xa1n], vendar so ga v srednji kitaj\xc5\xa1\xc4\x8dini verjetno izgovarjali kot [d\xe2\x80\x8b\xcd\xa1\xca\x91en]. Izraz \xc2\xbbzen\xc2\xab\xc2\xa0je pravzaprav kraj\xc5\xa1ava redko rabljene dolge oblike zena (\xe7\xa6\x85\xe9\x82\xa3), oziroma mandarinske besede \xc4\x8dana. Vse oblike teh izrazov izvirajo iz sanskrtske besede dhj\xc3\xa1na (\xe0\xa4\xa7\xe0\xa5\x8d\xe0\xa4\xaf\xe0\xa4\xbe\xe0\xa4\xa8) (pali: d\xc5\xbeh\xc3\xa1na), ki se nana\xc5\xa1a na posebno vrsto meditacije. Sanskrtska beseda izvira iz indoevropskega korena *dhei\xc9\x99-, ki pomeni \xc2\xbbvideti\xc2\xab\xc2\xa0ali \xc2\xbbgledati\xc2\xab. Kljub temu da zahodni svet ve\xc4\x8dinoma uporablja besedo \xc2\xbbzen\xc2\xab, je ta oblika budizma znana tudi kot \xc4\x8dan na Kitajskem, seon v Koreji, thien v Vietnamu in dhj\xc3\xa1na v Indiji.\n_START_SECTION_\nMitologija\n_START_PARAGRAPH_\nV zenu najdemo razne legende in mitologije, ki so ve\xc4\x8dinoma del kitajske in japonske folklore, vendar jih je treba lo\xc4\x8devati od zgodovine zena.\n_START_SECTION_\nTemelji\n_START_PARAGRAPH_\nZen, tako kot druge \xc5\xa1ole budizma mahajana, trdi, da imajo vsa \xc4\x8dute\xc4\x8da bitja Budovo naravo, univerzalno naravo prirojene modrosti (sanskrt, praj\xc3\xb1\xc4\x81) in vrline ter poudarja, da Budova narava ni ni\xc4\x8d drugega kot zgolj narava uma. Namen izvajanja zena je s pomo\xc4\x8djo meditacije in pozornosti na vsakodnevna izkustva odkriti to Budovo naravo v vsakem posamezniku. Tisti, ki izvajajo zen, verjamejo, da jim to daje nove perspektive in vpoglede v obstoj, kar na koncu pripelje do razsvetljenja._NEWLINE_Za razliko od \xc5\xa1tevilnih drugih budisti\xc4\x8dnih lo\xc4\x8din zen odvra\xc4\x8da zana\xc5\xa1anje na verska besedila in razprave o metafizi\xc4\x8dnih vpra\xc5\xa1anjih. Zen meni, da te stvari posameznika zavajajo, da i\xc5\xa1\xc4\x8de zunanje odgovore, namesto da bi v samemu sebi poiskal neposredno, intuitivno zaznavo Budove narave. To notranje iskanje je poznano pod mnogimi imeni, kot so \xc2\xbbintrospekcija\xc2\xab, \xc2\xbbkorak nazaj\xc2\xab, \xc2\xbbpogled v notranjost\xc2\xab\xc2\xa0itd._NEWLINE_V tem pogledu lahko zen, kot na\xc4\x8din poglobitve duhovne prakse in v primerjavi z drugimi religijami, dojemamo kot izjemno nefilozofsko, ikonoklasti\xc4\x8dno, svobodnja\xc5\xa1ko in prakti\xc4\x8dno veroizpoved. Pomembnost neodvisnosti od pisane besede v zenu je pogosto napa\xc4\x8dno razumljeno kot nasprotovanje uporabi besed. Vendar je zen globoko zakoreninjen v pisnih u\xc4\x8denjih Gavtama Bude in v filozofiji budizma mahajana. Zen torej poudarja, da se je prebujenje, ki ga je u\xc4\x8dil Buda, pojavilo s pomo\xc4\x8djo meditacije, ne pa preko besed, ki jih je prebral ali odkril, zato tudi drugi ljudje s pomo\xc4\x8djo meditacije lahko odkrijejo enaka spoznanja, kot jih je Buda._NEWLINE_U\xc4\x8denja o tehniki in vadbi gledanja v notranjost najdemo v mnogih sutrah in drugih besedilih budisti\xc4\x8dnih kanonov, na za\xc4\x8detku na Kitajskem pa se je zen zatekal predvsem k Mahajana sutram in \xc5\xa1e posebej k Lankavatara sutri. Zen so na za\xc4\x8detku povezovali s slednjo sutro, zato ker je Bodhidharma pou\xc4\x8deval meditacijske tehnike prav s pomo\xc4\x8djo Lankavatara sutre. Kitajski zen je svojo slavno neodvisnost od katerega koli svetega spisa deloma vzgojil kot odziv na tak\xc5\xa1no omejeno istovetenje z enim samim besedilom. Kljub temu pa podrobnej\xc5\xa1i pregled u\xc4\x8denj zgodnjih mojstrov zena jasno razkriva njihovo dobro poznavanje verskih spisov. Na primer: v Tribunski sutri \xc5\xa1estega patriarha in ustanovitelja, Huinenga, ta slaven \xc2\xbbnepismen\xc2\xab\xc2\xa0mojster zena navaja in razlaga Diamantno sutro, Lotos sutro, Vimalakirti sutro, \xc5\xa0urangama sutro in Lankavatara sutro._NEWLINE_S prihodom budizma na Kitajsko, je bila doktrina treh temeljnih praks \xe2\x80\x94 vadba kreposti in upo\xc5\xa1tevanja naukov (sanskrt, \xc5\xa1ila), urjenje uma s pomo\xc4\x8djo meditacije (dhjana), v\xc4\x8dasih imenovano tudi osredoto\xc4\x8danje (samadhi) ter vadba razsodnosti in modrosti (pragnja) \xe2\x80\x94 \xc5\xbee osnovana v Pali kanonu. Ko se je budizem prilagodil kitajski kulturi, so se v povezavi z u\xc4\x8denji razvile tudi tri vrste u\xc4\x8diteljev, ki so bili izurjeni na enem izmed treh podro\xc4\x8dij. Vinaja mojstri so se podrobno spoznali na vsa pravila discipline za menihe in nune. Dhjana mojstri so bili ve\xc5\xa1\xc4\x8di v izvajanju meditacije, dharma mojstri pa bili dobro podkovani v budisti\xc4\x8dnih svetih spisih. Kmalu so nastali samostani in vadbeni centri, kjer so se osredoto\xc4\x8dali na vadbo vinaje ali na preu\xc4\x8devanje svetih spisov. Dhjana ali \xc4\x8dan mojstri so obi\xc4\x8dajno raje vadili v samotnih pu\xc5\xa1\xc4\x8davni\xc5\xa1kih ko\xc4\x8dah ali pa so sodelovali z vinaja samostani in v sutra centrih._NEWLINE_V poznem petem stoletju so se dhjana mojstri zena, ki so sledili Bodhidharmovim naukom, osredoto\xc4\x8dili predvsem na izvajanje meditacije ter menili, da zgolj upo\xc5\xa1tevanje pravil discipline ali intelektualnih u\xc4\x8denj svetih spisov ne poudarja dovolj dejanske vadbe in osebnega izkustva Budove meditacije, ki ga je pripeljala do prebujenja. Prebujenje v slogu Bude, ne slepo upo\xc5\xa1tevanje pravil ali u\xc4\x8denje besedil na pamet, je postalo vodilno geslo prista\xc5\xa1ev dhjana zena. Dvesto let po Bodhidharmi, na za\xc4\x8detku dinastije Tang, za \xc4\x8dasa Damana Hongrena (601-674), je postal zen Bodhidharmovih naslednikov priznan kot lo\xc4\x8dena in pristna \xc5\xa1ola budizma._NEWLINE_Jedro zena je sede\xc4\x8da meditacija, znana tudi kot zazen. Zazen vklju\xc4\x8duje tako dr\xc5\xbeo, v kateri je Buda do\xc5\xbeivel razsvetljenje, kot tudi elemente pozornosti in osredoto\xc4\x8danja, ki so del plemenite osem\xc4\x8dlene poti, ki jo je u\xc4\x8dil Buda. Vsa temeljna Budova u\xc4\x8denja \xe2\x80\x94 pet predpisov, skandha in trije pe\xc4\x8dati obstoja \xe2\x80\x94 so pomembni sestavni del zena. Za razliko od ve\xc4\x8dine budistov, ki globoko spo\xc5\xa1tujejo dolo\xc4\x8dene kraje, imenovane bodhimandala (krog ali kraj razsvetljenja), zen budisti menijo, da se bodhimandala lahko nahaja kjer koli oseba sedi v pristni meditaciji._NEWLINE_Zen si kot poganjek budizma mahajana deli mnogo gonilnih na\xc4\x8del te \xc5\xa1ole, \xc5\xa1e posebej ideal bodhisattve. Zen, poleg zgodovinskega Bude, \xc4\x8dasti \xc5\xa1e nekatere zna\xc4\x8dilne like iz mahajana tradicije, kot so Guanjin (Gu\xc4\x81ny\xc4\xabn), Manjd\xc5\xbeu\xc5\xa1ri (Ma\xc3\xb1ju\xc5\x9br\xc4\xab), Samantabhadra in Amitabha. Kljub temu da poudarja prenos u\xc4\x8denj neodvisno od svetih spisov, se je zen mo\xc4\x8dno opiral na Mahajana sutre, \xc5\xa1e posebej na Sr\xc4\x8dno sutro, Diamantno sutro, Vad\xc5\xbera\xc4\x8dedika pranjaparamito, Lankavatara sutro in odstavek Samantamukha parivarta iz Lotos sutre._NEWLINE_Zen je, paradoksno, tudi sam proizvedel bogat korpus literature, ki je postala del njegove prakse in u\xc4\x8denj. Med najzgodnej\xc5\xa1imi (okrog 9. stol. n. \xc5\xa1t.) in najbolj preu\xc4\x8devanimi besedili zena je Tribunska sutra \xc5\xa1estega patriarha, ki jo v\xc4\x8dasih pripisujejo Huinengu. Druga besedila obsegajo \xc5\xa1e razne zbirke koanov in \xc5\xa0\xc5\x8db\xc5\x8dgenz\xc5\x8d Dogen Zend\xc5\xbeija._NEWLINE_Urjenje zena poudarja vsakodnevno vadbo, skupaj z intenzivnimi intervali meditacije. Pomemben del prakse zena je skupna vadba. D. T. Suzuki je napisal, da so elementi zenovskega \xc5\xbeivljenja poni\xc5\xbenost, marljivost, slu\xc5\xbeenje in pomo\xc4\x8d drugim, molitev in hvale\xc5\xbenost ter meditacija. Kitajski mojster zena Baizhang (720\xe2\x80\x93814 n. \xc5\xa1t.) je avtor znamenitega reka, ki je bil vodilno na\xc4\x8delo njegovega \xc5\xbeivljenja: \xc2\xbbDan brez dela je dan brez jela.\xc2\xab\n_START_SECTION_\nDruge tehnike\n_START_PARAGRAPH_\nV tradiciji zena obstajajo \xc5\xa1e druge tehnike, ki se na prvi pogled zdijo nenavadne in ki naj bi slu\xc5\xbeile \xc5\xa1okiranju u\xc4\x8dencev ter jim na ta na\xc4\x8din pomagale pri osvobajanju od ustaljenih aktivnosti uma. Nekatere metode uporabljajo \xc5\xa1e danes, druge pa najdemo ve\xc4\x8dinoma v anekdotah. Ena izmed njih je tudi glasen trebu\xc5\xa1ni krik, katsu. V mnogih zenovskih tradicijah dana\xc5\xa1njega \xc4\x8dasa, med uradnimi sve\xc4\x8danostmi, u\xc4\x8ditelji zena v rokah dr\xc5\xbeijo palico, ki je simbol avtoritete ali pa jo med govori uporabljajo za udarjanje po mizi. Izumrla sekta fuke zen je bila znana po suizenu, meditaciji s \xc5\xa1akuha\xc4\x8dijem, ki ga nekateri zenovski budisti \xc5\xa1e danes izvajajo.\n_START_SECTION_\nZen in zahodnja\xc5\xa1ka kultura\n_START_PARAGRAPH_\nV Evropi imata iz tematskega stali\xc5\xa1\xc4\x8da ekspresionisti\xc4\x8dno in dadaisti\xc4\x8dno gibanje mnogo skupnega z zenom in preu\xc4\x8devanjem koanov. Zgodnji francoski surrealist Ren\xc3\xa9 Daumal je znan po prevodih del D. T. Suzukija kot tudi sanskrtskih budisti\xc4\x8dnih besedil._NEWLINE_Eugenova Herrigelova knjiga Zen v umetnosti lokostrelstva (1953), ki opisuje njegovo urjenje v zen borilnih ve\xc5\xa1\xc4\x8dinah, kot je kjudo, je navdihnila \xc5\xa1tevilne zgodnje prista\xc5\xa1e zena v zahodnem svetu. Kljub temu so nekateri akademiki, kot je Yamada Shoji, knjigo takoj ob izidu kritizirali._NEWLINE_Britansko-ameri\xc5\xa1ki filozof, Alan Watts, je preu\xc4\x8deval zen z izjemnim zanimanjem ter med petdesetimi leti o njem veliko napisal in predaval. Watts je zen razumel kot sredstvo za misti\xc4\x8dno preobrazbo zavesti, kot tudi zgodovinski primer nezahodnja\xc5\xa1kega, nekr\xc5\xa1\xc4\x8danskega na\xc4\x8dina \xc5\xbeivljenja, ki je proizvajal prakti\xc4\x8dne in likovne umetnine._NEWLINE_Jackov Kerouacov roman, Klate\xc5\xbei dharme (1959), je bralcem omogo\xc4\x8dil vpogled v bohemsko \xc5\xbeivljenje majhne skupine ameri\xc5\xa1kih mladostnikov iz zahodne obale, ki jih je o\xc4\x8daral budizem in zen. Poleg pripovedovalca je glavni junak romana \xc2\xbbJaphy Ryder\xc2\xab, ki predstavlja grob oris Garyja Snyderja. Zgodba temelji na resni\xc4\x8dnih dogodkih, ko se je Snyder v Kaliforniji pripravljal na \xc5\xa1tudij zena v japonskih samostanih med letoma 1956 in 1968._NEWLINE_Thomas Merton (1915\xe2\x80\x931968), trapisti\xc4\x8dni menih in duhovnik, je mednarodno priznan kot eden izmed redkih zahodnja\xc5\xa1kih umov, ki se je \xc4\x8dutil popolnoma doma\xc4\x8dega v azijski \xc2\xbbizku\xc5\xa1nji\xc2\xab. Tako kot njegov prijatelj, D. T. Suzuki, je tudi Merton verjel, da mora biti kan\xc4\x8dek zena v vseh avtenti\xc4\x8dnih ustvarjalnih in duhovnih izku\xc5\xa1njah. Pogovor med Mertonom in Suzukijem raziskuje \xc5\xa1tevilne skladnosti med kr\xc5\xa1\xc4\x8danskim misticizmom in zenom._NEWLINE_Reginald Horace Blyth (1898-1964) je bil Angle\xc5\xbe, ki je leta 1940 odpotoval na Japonsko, da bi dopolnil svoje znanje o zenu. Med Drugo svetovno vojno so ga zaprli v je\xc4\x8do, kjer je za\xc4\x8del pisati. Po vojni je postal zasebni u\xc4\x8ditelj kronskega princa. Njegovo najve\xc4\x8dje delo je knjiga v petih zvezkih, Zen in zenovski klasiki, izdana leta 1960. V knjigi avtor razglablja o zenovskih temah iz filozofskega stali\xc5\xa1\xc4\x8da \xe2\x80\x94 pogosto na primerjalni na\xc4\x8din v kombinaciji s kr\xc5\xa1\xc4\x8danskimi elementi. Njegovi eseji vklju\xc4\x8dujejo dela kot so Bog, Buda in budovstvo (\xc2\xbbGod, Buddha, and Buddhahood\xc2\xab) in Zen, greh in smrt (\xc2\xbbZen, Sin, and Death\xc2\xab). Blyth je znan po njegovi navdu\xc5\xa1enosti nad zenom, vendar ne na povsem nekriti\xc4\x8den na\xc4\x8din. Njegova dela bi lahko ozna\xc4\x8dili kot neortodoksna, domiselna in zbadljiva._NEWLINE_Kljub temu, da je knjiga Roberta M. Pirsiga, Zen in umetnost vzdr\xc5\xbeevanja motorjev leta 1974 postala uspe\xc5\xa1nica, ima malo skupnega z zenom kot versko dejavnostjo. Knjiga obravnava idejo Pirsigove metafizike lastnosti iz stali\xc5\xa1\xc4\x8da glavnega junaka. Pirsig je za \xc4\x8dasa pisanja knjige obiskoval Minnesota Zen Center. Dejal je, da kljub naslovu knjige \xc2\xbbne bi smeli povezovati z obse\xc5\xbenim korpusom informacij, povezanih z ortodoksnim zen budizmom.\xc2\xab\xc2\xa0\xc4\x8ceprav Pirsigova knjiga ne obravnava ortodoksne zenovske prakse, razkriva mnoge subtilne vidike zenovskega \xc5\xbeivljenja in mi\xc5\xa1ljenja, ne da bi usmerjala pozornost na katero koli vero ali versko organizacijo._NEWLINE_Mnogi sodobni avtorji so raziskovali odnos med zenom in \xc5\xa1tevilnimi drugimi disciplinami, vklju\xc4\x8dno s star\xc5\xa1evstvom, pou\xc4\x8devanjem in vodstvom. Timothy H. Warneka, strokovnjak za vodenje, za tolma\xc4\x8denje vodstvenih strategij uporablja mnoge zen zgodbe, kot je na primer \xc2\xbbRazumevanje harmonije\xc2\xab.\n_START_SECTION_\nZahodnja\xc5\xa1ke zenovske tradicije\n_START_PARAGRAPH_\nV zadnjih petdesetih letih so se v zahodnem svetu ukoreninile prevladujo\xc4\x8de oblike zena pod vodstvom u\xc4\x8diteljev, ki so se u\xc4\x8dili v vzhodni Aziji, in njihovih naslednikov._NEWLINE_V Severni Ameriki naj\xc5\xa1tevilnej\xc5\xa1e zenovske tradicije izhajajo iz japonske \xc5\xa1ole soto. Med njih \xc5\xa1tejemo San Francisco Zen Center, ki ga je ustanovil Shunryu Suzuki, ter White Plum Asanga, ki ga je ustanovil Hakuyu Taizan Maezumi. Suzukijev San Francisco Zen Center je leta 1967 postavil prvi zenovski samostan v Ameriki, imenovan Tassajara. Maezumijevi nasledniki so ustanovili \xc5\xa1ole kot so Great Plains Zen Center, Mountains and Rivers Order, Zen Peacemaker Order ter Ordinary Mind School. Lo\xc4\x8dina katagiri, ki jo je ustanovil Dainin Katagiri, ima dokaj obse\xc5\xbeno \xc4\x8dlanstvo na ameri\xc5\xa1kem srednjem zahodu. Tako Taizan Maezumi kot tudi Dainin Katagiri sta v \xc5\xa1estdesetih letih kot sve\xc4\x8denika slu\xc5\xbeila v misijonu Zenshuji Soto._NEWLINE_Taisen Deshimaru, u\xc4\x8denec Kodo Sawakija, je bil soto sve\xc4\x8denik iz japonske, ki je u\xc4\x8dil v Franciji. Ustanovil je Mednarodno zenovsko zvezo, ki je \xc5\xa1e dandanes vplivna. Ameri\xc5\xa1ka zenovska zveza, ki ima svoj sede\xc5\xbe v New Orleansu, je ena izmed severnoameri\xc5\xa1kih organizacij, ki pripada tradiciji de\xc5\xa1imaru._NEWLINE_Soyu Matsuoka je bil opat templja Long Beach Zen Buddhist Temple in \xc5\xa1ole Zen Center. Tempelj je deloval kot sede\xc5\xbe za zenovske centre v Atlanti, Chicagu, Los Angelesu, Seattlu in Everettu v Washingtonu. Tempelj v Long Beachu je ustanovil leta 1971, kjer je tudi bival do svoje smrti leta 1998._NEWLINE_Sanbo kjodan je japonska reformatorska zenovska skupina, ki jo je leta 1954 ustanovil Yasutani Hakuun. Skupina je imela precej\xc5\xa1en vpliv na razvoj zena na zahodu. Sanbo kjodan ve\xc4\x8dinoma temelji na tradiciji soto, vendar vklju\xc4\x8duje tudi vadbo koanov v slogu \xc5\xa1ole rinzai. Yasutanijev pristop k zenu je bilo mogo\xc4\x8de prvi\xc4\x8d v angle\xc5\xa1ko govore\xc4\x8dem svetu opaziti v Kapleauovi knjigi Trije stebri zena (1965), ki je bila ena izmed prvih knjig, ki je zahodnjakom predstavila zen kot vadbo in ne le kot filozofijo. Od zenovskih skupin, temelje\xc4\x8dih na Sanbo kjodanu, so najbolj poznane tiste, ki so povezane s Philipom Keplauom, Robertom Aitkenom in Johnom Tarrantom._NEWLINE_V Veliki Britaniji je Jiyu Kennett Ro\xc5\xa1i ustanovila samostan Throssel Hole Abbey kot sestrski samostan Shasta Abbey v Kaliforniji. Kennett je bila posve\xc4\x8dena v sve\xc4\x8deni\xc5\xa1tvo v \xc5\xa0od\xc5\xbei-d\xc5\xbeiju, enemu izmed dveh glavnih soto templjev na Japonskem (knjiga Divja bela gos opisuje njene izku\xc5\xa1nje na Japonskem). Njen red se imenuje Order of Buddhist Contemplatives. Na Otoku Taizanovo Maezumijevo \xc5\xa1olo predstavlja White Plum Sangha UK, Deshimarujeva \xc5\xa1olo pa je znana kot IZAUK (Intl Zen Assoc. UK). Londonski Zen Centre je povezan z organizacijo Buddhist Society, medtem ko je Western Chan Fellowship zdru\xc5\xbeenje lai\xc4\x8dnih prista\xc5\xa1ev. V Angliji so registrirani kot dobrodelna organizacija, vendar imajo svoje podru\xc5\xbenice tudi drugod po Evropi._NEWLINE_Na zahodu obstaja tudi nekaj rinzai centrov. V Severni Ameriki so med najbolj znanimi centri Rinzai-ji v Kaliforniji, Dai Bosatsu Zendo Kongo-ji v New Yorku, Chozen-ji na Havajih, Daiyuzenji v Chicagu in Chobo-Ji v Seattlu. V Evropi se nahaja samostan Egely Monastery._NEWLINE_Vsi uspe\xc5\xa1ni u\xc4\x8ditelji zena na zahodu niso izhajali le iz japonskih tradicij; bili so tudi u\xc4\x8ditelji \xc4\x8dana, seona in thien budizma. Kar nekaj je tudi u\xc4\x8diteljev zena, ki so se u\xc4\x8dili v azijskih de\xc5\xbeelah in tradicijah, vendar so zaradi korupcije ali politi\xc4\x8dnih problemov ustanovili neodvisne \xc5\xa1ole. Ena izmed takih organizacij je Open Mind Zen na Floridi._NEWLINE_Prvi kitajski mojster, ki je pou\xc4\x8deval zahodnjake v Severni Ameriki, je bil Hsuan Hua, ki je v San Franciscu, v zgodnjih \xc5\xa1estdesetih letih, u\xc4\x8dil zen, amidizem, tiantai, vinaja in vad\xc5\xberajana budizem. V Kaliforniji je na velikem posestvu ustanovil samostan in center City Of Ten Thousand Buddhas. Drugi kitajski u\xc4\x8ditelj zena je bil \xc5\xa0eng-jen, mojster, ki je bil izurjen tako v kaodongu kot tudi v lind\xc5\xbeiju. ZDA je prvi\xc4\x8d obiskal leta 1978 pod pokroviteljstvom organizacije Buddhist Association of the United States, nato pa je leta 1980 v New Yorku ustanovil center Chan Meditation Center._NEWLINE_Najbolj znan korejski u\xc4\x8ditelj zena na zahodu je bil Seung Sahn. Seung Sahn je na Rhode Islandu ustanovil Providence Zen Center. Kasneje je ta center postal sede\xc5\xbe \xc5\xa1ole Kwan Um School of Zen, obse\xc5\xbenega omre\xc5\xbeja sorodnih zen centrov._NEWLINE_V zahodnem svetu sta bila vplivna tudi dva vietnamska u\xc4\x8ditelja zena: Thich Thien-An in Thich Nhat Hanh. Thien-An je Ameriko obiskal leta 1966 kot gostujo\xc4\x8di profesor na Kalifornijski univerzi (UCLA), kjer je u\xc4\x8dil tradicionalno thien meditacijo. Nhat Hanh je bil med vietnamsko vojno menih in mirovni aktivist. Za svoje mirovno udejstvovanje mu je leta 1967 Martin Luther King mlaj\xc5\xa1i podelil Nobelovo nagrado za mir. Leta 1966 je moral prisilno zapustiti Vietnam. Danes \xc5\xbeivi v samostanu Plum Village, v Franciji. Na temo budizma je napisal ve\xc4\x8d kot sto knjig, zato je med zahodnja\xc5\xa1kimi bralci eden najbolj opaznih budisti\xc4\x8dnih avtorjev. Nhat Hanh v svojih knjigah in govorih poudarja pozornost (sati) kot najpomembnej\xc5\xa1o vadbo v vsakodnevnem \xc5\xbeivljenju.\n_START_SECTION_\nZvezne organizacije\n_START_PARAGRAPH_\nV zadnjih nekaj letih sta bili v ZDA ustanovljeni dve zvezni organizaciji. Najstarej\xc5\xa1a je American Zen Teachers Association (\xc2\xbbZveza ameri\xc5\xa1kih u\xc4\x8diteljev zena\xc2\xab), ki je pokrovitelj vsakoletnih konferenc. Severnoameri\xc5\xa1ki u\xc4\x8ditelji sota pod vodstvom nekaterih naslednikov Taizana Maezumija in Shunryuja Suzukija so ustanovili organizacijo Soto Zen Buddhist Association (\xc2\xbbZveza soto zen budistov\xc2\xab).'